Περιοχή Natura Κύθνου

Η Περιοχή Natura της Κύθνου βρίσκεται στο βορειοδυτικό τμήμα του νησιού.

Περιγραφή

Καθεστώς προστασίας 
Η περιοχή ανήκει στο Ευρωπαϊκό οικολογικό δίκτυο προστατευόμενων περιοχών Natura 2000 ως Ειδική Ζώνη Διατήρησης (ΕΖΔ). Έχει ονομασία "Βορειοδυτική Κύθνος: Όρος Αθέρας - Ακρωτήριο Κέφαλος και Παράκτια Ζώνη" και κωδικό GR4220010.

Η περιοχή προτάθηκε ως Τόπος Κοινοτικής Σημασίας (ΤΚΣ) τον Απρίλιο του 1997 και οριστικοποιήθηκε ως ΕΖΔ τον Μάρτιο του 2011.

Φυσικά χαρακτηριστικά 
Η περιοχή έχει έκταση 29.04 τετρ. χλμ., εκ των οποίων περίπου το 25% είναι θαλάσσια.

Ανήκει στον γεωλογικό σχηματισμό των Βορείων Κυκλάδων και συγκεκριμένα στην Αττικοκυκλαδική γεωτεκτονική ζώνη. Η περιοχή ξεκινά από την επιφάνεια της θάλασσας και φτάνει στην κορυφή του Όρους Κακόβουλο, στα 355 μέτρα. Η ακτογραμμή έχει μήκος 22 χλμ. και είναι ανομοιόμορφη με πολυάριθμους μικρούς κόλπους και παρουσία θαλάσσιων σπηλαίων. 

Στο νότιο τμήμα της προστατευόμενης περιοχής, εντοπίζεται ο γεωγραφικός σχηματισμός tombolo μεταξύ του νησιού του Αγίου Λουκά και της ηπειρωτικής χώρας.

Στην ευρύτερη περιοχή υπάρχει και εκτεταμένο δίκτυο ξερολιθιών, που χρησιμοποιούνται ως καταφύγιο από φίδια, σαύρες, μαλάκια και άλλα είδη.

Η μέση ετήσια βροχόπτωση στο νησί, περίπου 600mm, είναι από τις υψηλότερες στις Κυκλάδες. Η μέση ετήσια θερμοκρασία είναι 19 °C.

Χλωρίδα

Τύποι Οικοτόπων 
Στην προστατευόμενη περιοχή, έχουν καταγραφεί συνολικά 18 διαφορετικοί τύποι οικοτόπων, εκ των οποίων:

 16 Φυσικοί τύποι οικοτόπων του Παραρτήματος Ι της Οδηγίας 92/43/ΕΚ
 2 Φυσικοί τύποι οικοτόπων εθνικής σημασίας
 8 Ανθρωπογενείς τύποι οικοτόπων

Οι μεγαλύτεροι σε έκταση τύποι οικοτόπων στη περιοχή είναι με φθίνουσα σειρά οι ακόλουθοι: «Φρύγανα Sarcopoterium spinosum» (κωδικός: 5420), θαλάσσιοι τύποι οικοτόπων (δεν έχουν ακόμη χαρτογραφηθεί) και «Δενδροειδή matorrals με Juniperus spp.» (κωδικός: 5210). Στη περιοχή επίσης καταγράφονται δύο τύποι οικοτόπου με προτεραιότητα στη προστασία:

 «Μεσογειακά εποχιακά τέλματα» (κωδικός: 3170)
 «Εκτάσεις θαλάσσιας βλάστησης με Posidonia (Posidonion oceanicae)» (κωδικός: 1120)

Στους τύπους οικοτόπων εθνικής σημασίας περιλαμβάνονται οι: «Αμμώδεις παραλίες χωρίς βλάστηση» (κωδικός: 21B0) και «Βραχώδη οικοσυστήματα χωρίς βλάστηση» (κωδικός: 8250).

Στον παρακάτω πίνακα παρουσιάζονται αναλυτικά οι τύποι οικοτόπων στην προστατευόμενη περιοχή:

* ο τύπος οικοτόπου έχει προτεραιότητα στη προστασία

Είδη 
Ως σημαντικά είδη χλωρίδας στη περιοχή αναφέρονται τα ακόλουθα: Silene cythnia, Fritillaria obliqua subsp. tuntasia, Anthyllis aegaea, Campanula laciniata και Muscari pulchellum ssp. clepsydroides.

Το είδος Silene cythnia εντοπίζεται αποκλειστικά στις Κυκλάδες και σε νησιά το Ανατολικού Αιγαίου.

Το υποείδος Fritillaria obliqua subsp. tuntasia είναι ενδημικό των Δ. Κυκλάδων (Κύθνος, Γυάρος, Σέριφος) και χαρακτηρίζεται ως Τρωτό (Vulnerable) με βάση το Βιβλίο Ερυθρών Δεδομένων των Σπάνιων και Απειλούμενων Φυτών της Ελλάδας.

Στα φρύγανα, κυριαρχεί η Αστοιβίδα (Sarcopoterium spinosum), ενώ σημαντική είναι και η παρουσία της Κενταύριας της ακανθώδους (Centaurea spinosa). Στους δενδροειδής θαμνότοπους, τα πιο κοινά είδη είναι η Φοινικική άρκευθος (Juniperus phoenicea) και ο Σχίνος (Pistacia lentiscus).

Στις παραλίες του νησιού εντοπίζονται Αλμυρίκια (Tamarix spp.) και στο θαλάσσιο τμήμα Ποσειδωνίες.

Πανίδα 
Στα είδη του Παραρτήματος ΙΙ της Οδηγίας 92/43/ΕΚ της περιοχής περιλαμβάνονται: το Σπιτόφιδο (Zamenis situla), η Βαλτοχελώνα (Mauremys rivulata), το Ρινοδέλφινο (Tursiops truncatus) καθώς και τα είδη προτεραιότητας, Χελώνα Καρέτα (Caretta caretta) και Μεσογειακή φώκια (Monachus monachus).

Άλλα είδη ενδιαφέροντος περιλαμβάνουν τον Πρασινόφρυνο (Bufotes viridis) και τον Βαλκανοβάτραχο (Pelophylax kuertmelli). Στα ερπετά περιλαμβάνονται το Αγιόφιδο (Telescopus fallax), η Σαΐτα (Platyceps najadum), το Αστραπόφιδο (Dolichophis caspius), το Μολυντήρι (Hemidactylus turcicus), το Σαμιαμίδι (Mediodactylus kotschyi), η Τρανόσαυρα (Lacerta trilineata) και το Σιλιβούτι (Podarcis erhardii).

Στο θαλάσσιο τμήμα, σημαντικά είδη αποτελούν το Κοινό Δελφίνι (Delphinus delphis) και το ασπόνδυλο Πίννα (Pinna nobilis).

Γκαλερί

Σημειώσεις 

== Παραπομπές ==

Βιβλιογραφία 
 Φοίτος, Δ., Κωνσταντινίδης, Θ. & Καμάρη, Γ. 2009. Βιβλίο Ερυθρών Δεδομένων των Σπάνιων και Απειλούμενων Φυτών της Ελλάδας. Τόμος 2 (Ε–Ζ). Ελληνική Βοτανική Εταιρεία, Πάτρα. ISBN 978-960-9407-11-3.

Εξωτερικοί σύνδεσμοι 

  Ευρωπαϊκή Επιτροπή
  Υπουργείο Περιβάλλοντος και Ενέργειας

Γεωγραφία της Κύθνου
Προστατευόμενες φυσικές περιοχές